## La Generalitat posa a la disposició dels comerços els informes dels edificis inspeccionats per a facilitar-los l’accés a les ajudes

*** El secretari autonòmic de Vivenda ha presentat les dades arreplegades per la Unitat Bàsica d’Avaluació de Danys en el marc de la reunió celebrada pel Patronat de l’IVE (Institut Valencià de l’Edificació)
* Descendix un 20,5 % el nombre de les vivendes declarades no habitables, ja que després de l’última inspecció passen de ser 1.713 a 1.361**

La Generalitat ha posat a la disposició dels comerços dels municipis afectats per la riuada, a través dels ajuntaments, els informes dels edificis inspeccionats per a facilitar-los l’accés a les ajudes, segons ha informat el secretari autonòmic de Vivenda, Sebastián Fernández.

Fernández ha fet estes declaracions després de la reunió del Patronat de l’Institut Valencià de l’Edificació (IVE)-Fundació de la Comunitat Valenciana, de la qual és president, celebrada este dijous, en la qual també ha participat el director general de Vivenda, Juan Antonio Pérez, en qualitat de vicepresident, així com els diferents membres d’organismes i col·legis del sector de la construcció que formen part d’este patronat.

En este sentit, el secretari autonòmic de Vivenda ha explicat que les inspeccions de danys en els edificis danyats per les inundacions estan sent realitzades per la Unitat Bàsica d’Avaluació de Danys en la qual participen tècnics especialistes en estructures, instal·lacions i mesures preventives de l’Institut Valencià de l’Edificació i dels Col·legis d’Arquitectes, Arquitectes Tècnics i d’Enginyers de Camins, Canals i Ports. En estes, s’analitzen tant les plantes baixes comercials com les vivendes íntegrament, per a comprovar el nivell d’afectació en el seu interior i estructura.

La Unitat Bàsica d’Avaluació de Danys, pertanyent a la Vicepresidència Primera i Conselleria de Servicis Socials, Igualtat i Vivenda, ha registrat un total de 8.339 expedients en 53 municipis afectats per la riuada, dels quals prop de 3.700 ja estan gestionats. Estes dades, recopilades per l’Institut Valencià de l’Edificació (IVE), han sigut exposades en el marc de la reunió.

Durant la trobada, Sebastián Fernández ha anunciat que “més d’un 38 % dels municipis afectats per la riuada ja tenen resolts els seus expedients”. L’informe també ha revelat que, dels 8.339 expedients oberts, “1.827 expedients han sigut classificats com a prioritaris a causa dels danys que presenten alguns edificis de les 53 localitats citades”, ha comentat el secretari autonòmic.

El director general de Vivenda també ha indicat que, després de l’última revisió feta pels tècnics, s’ha observat un descens del 20,5 % en el nombre de les vivendes declarades no habitables, ja que de les 1.713 registrades en l’anterior informe, s’ha passat a declarar-ne 1.361.

A més, Juan Antonio Pérez ha detallat que la majoria d’estos immobles han sigut declarats no habitables pels danys que afecten en banys, cuines, barandats i instal·lacions encara que no presenten problemes estructurals greus. En estos casos, no ha sigut necessari aplicar mesures preventives.

Fecha: 19/12/2024